Tiener tydens Houtbaai-betoging geskietBetogings in Houtbaai in die Wes-Kaap. Foto: Henk Kruger/ANA Die onafhanklike polisieondersoek-direktoraat (Opod) ondersoek ŉ voorval waartydens ŉ 14-jarige seun vandeesweek tydens ŉ betoging in Houtbaai naby Kaapstad geskiet is. Moses Dlamini, woordvoerder van Opod, het gesê die skietvoorval het Dinsdag gebeur en is op video vasgevang. Dié beeldmateriaal is sedertdien op sosiale media versprei. “Die skietery is nie by Opod aangemeld soos deur die Opod-wet vereis word nie. As daar nie geldige redes gegee word hoekom die voorval nie aangemeld is nie, sal bykomende aanklagte bygevoeg word,” het Dlamini gesê. “Ondersoekers van Opod het die ma van die slagoffer Donderdag besoek om haar verklaring af te neem.” Dlamini het gesê ŉ saak van poging tot moord word ondersoek. “Niemand is nog in hegtenis geneem nie en die ondersoek duur voort.” Inwoners van Hangberg in Houtbaai het vandeesweek die strate ingevaar in ŉ betoging teen die toekenningsproses van visvangregte en ŉ tekort aan dienslewering in die gebied. Polisiebeamptes moes skokgranate, rubberkoeëls en traangas gebruik om die woedende skare in bedwang te bring.